**OBRAZLOŽENJE ZA**

**NACIONALNI PROGRAM RAZVOJA PALIJATIVNE SKRBI U REPUBLICI HRVATSKOJ 2017. - 2020.**

Uspostava sustava palijativne skrbi predstavlja jedan od prioriteta Republike Hrvatske. Cilj je poboljšati kvalitetu života bolesnika i njihovih obitelji suočenih s problemima uslijed smrtonosne bolesti.

Uspostava sustava palijativne skrbi sastavni je dio Nacionalne strategije razvoja zdravstva 2012. - 2020. koja sadrži opis organizacijskog i zakonskog okvira palijativne skrbi te prioritetne mjere vezane uz strateški razvoj palijativne skrbi – ponajprije jačanje interdisciplinarne suradnje, povećanje bolničkih kapaciteta za palijativnu skrbi i specijalističkih službi palijativne skrbi, te uključivanje civilnog društva, osobito volontera, u pružanje palijativne skrbi, uz odgovarajuću zakonsku regulaciju, a operativni dokument sadrži razvojne mjere i konkretne aktivnosti.

Nacionalni program razvoja palijativne skrbi u Republici Hrvatskoj 2017.-2020. obuhvaća aktivnosti za daljnji razvoj sustava palijativne skrbi prema utvrđenim potrebama za palijativnom skrbi, sukladno Bijeloj knjizi o standardima i normativima za palijativnu skrb u Europi, s daljnjom uspostavom organizacijskih oblika i međusobno povezivanje dionika palijativne skrbi, nastavak edukacije iz palijativne skrbi, usvajanje nacionalnih smjernica i preporuka za pružanje i razvoj palijativne skrbi, prijedloge unaprjeđenja zbrinjavanja palijativnih bolesnika i njihovih obitelji, uključujući i palijativnu skrb oboljelih iz pojedinih vulnerabilnih skupina.